b'\n_START_ARTICLE_\nIisalmen rautatieasema\n_START_SECTION_\nAsema-alue\n_START_PARAGRAPH_\nIisalmen III luokan tyyppipiirustusten mukaan rakennetun asemarakennuksen on suunnitellut rautatiehallituksen arkkitehti Bruno Granholm. Rakennus on rakennettu vuosina 1900\xe2\x80\x931902, ja sit\xc3\xa4 on laajennettu vuosina 1904 sek\xc3\xa4 1930. _NEWLINE_Asema-alueen rakennukset muodostavat kulttuurihistoriallisesti merkitt\xc3\xa4v\xc3\xa4n rakennusryhm\xc3\xa4n. Alueella sijaitsevat asemarakennus, veturitallit, makasiinit sek\xc3\xa4 vesitorni ovat Iisalmen aseman alkuper\xc3\xa4isi\xc3\xa4 rakennuksia. Lis\xc3\xa4ksi asemapuiston alueella sijaitsee rautatiel\xc3\xa4isten puisia asuinrakennuksia. Asuinrakennuskokonaisuuteen kuuluvat muun muassa rakennusmestarin, asemap\xc3\xa4\xc3\xa4llik\xc3\xb6n ja ratamestarin asuinrakennukset sek\xc3\xa4 niiden piharakennukset. Asemapuiston reunalla sijaitsevat my\xc3\xb6s kaksikerroksiset, vuonna 1926 rakennetut asuinrakennukset sek\xc3\xa4 yksikerroksinen asuinkasarmi vuodelta 1901. Alueen rakennuskantaan kuuluvat my\xc3\xb6s pommisuoja sek\xc3\xa4 vuodelta 1945 per\xc3\xa4isin oleva j\xc3\xa4lleenrakennuskauden rakennus.'